text: Politiet ærgrer sig over mange påvirkede bilister
  02 april 2017 kl. 05.12
  Syv bilister blev i nat stoppet af politiet, fordi de enten var påvirkede af narko eller spiritus. Alt for mange, mener vagtchefen. 
  Politiet har natten til søndag haft travlt med at holde de syd- og sønderjyske veje sikre. Her har der ifølge politiet været et usædvanligt højt antal bilister, der har været påvirket af narko eller spiritus. Det oplyser Syd- og Sønderjyllands Politi.
  I alt syv personer er i løbet af aften- og nattetimerne blevet stoppet af politiet i hele kredsen, der dækker over syv syd- og sønderjyske kommuner.
  - Det er alt for mange. Det er det. De er over hele kredsen, og jeg er faktisk lidt overrasket over, at vi har fanget så mange, siger vagtchef ved Syd- og Sønderjyllands Politi Mads Dammark, der ærger sig over de mange påvirkede bilister på vejene.
  